Robert Jackson

Utdanning og karriere

Jackson studerte teologi ved University of Wales i 1963–1966, og fikk pedagogikkgraden PGCE (Postgraduate Certificate in Education) ved University of Cambridge i 1967.
Etter å ha fått sin PGCE underviste han ved Nottingham High School (1967–1971) og Coventry College of Education (1972–1978).
I 1978 ble han ansatt ved University of Warwick, og ble professor i religion og utdanning der i 1995. I 1994 ble University of Warwicks avdeling for religions- og utdanningsvitenskap, The Warwick Religions and Education Research Unit (WRERU), opprettet under Jacksons ledelse. Han var direktør for avdelingen til 2012. I 1996 ble WRERU tildelt Templeton UK Award for sitt bidrag til interkulturell forståelse gjennom studier av religiøst mangfold i utdanning. Jackson er medlem av WRERU også som pensjonist, nå med tittelen Founding Director.
Han har vært gjesteprofessor ved School of Oriental and African Studies ved University of London i to perioder, i 1974 og i 1978. Det siste oppholdet førte til en serie for BBC Radio 4 om overgangsriter blant medlemmer av  ulike religiøse samfunn i Storbritannia.
Jackson er spesielt opptatt av menneskerettigheter, og mener undervisning om religion og livssyn bør inngå i den undervisningen demokratiske stater gir sine borgere. I 1990-årene ledet han, sammen med Judith Everington, et prosjekt for å forbedre pensumlitteratur innen disse områdene. Dette førte til pensumbokseriene Bridges to Religions og Interpreting Religions.
Han har hatt en ledende rolle i flere britiske og europeiske forskningsprosjekter, blant annet «REDCo» (Religion, Education, Dialogue, Conflict), et europeisk forskningsprosjekt, støttet av Europakommisjonen. Forskere, lærere og studenter fra åtte land var engasjert i prosjektet.
Siden 2002 har han vært engasjert i Europarådets arbeid med undervisning om religiøse og ikke-religiøse overbevisninger. I 2006 gjennomførte han en studie for Europarådet for å se på muligheten av å opprette et europeisk utdanningssenter som skulle omfatte studier i religiøst mangfold. Studien konkluderte med en anbefaling om å opprette et tverrfaglig senter, som blant annet skulle dekke menneskerettigheter, religion og historie. Ideen ble tatt opp av norske myndigheter og Europarådet, og det europeiske wergelandsenteret, The European Wergeland Centre, åpnet i Oslo i 2009. Jackson var spesialrådgiver for senteret fra starten til 2014. På samme tid hadde han et gjesteprofessorat ved Høgskolen i Oslo.

Publikasjoner

Jackson har skrevet flere artikler og bøker, i hovedsak om religion i utdanningen. Han har utgitt både vitenskapelige og populærvitenskapelige publikasjoner. Da han var nestleder (vice chair) i en komité med medlemmer fra Europarådet og The European Wergeland Centre skrev han boken Signposts: Policy and Practice for Teaching about Religions and Non-Religious Worldviews in Intercultural Education (Strasbourg: Council of Europe Publishing, 2014). Signposts er oversatt til mange språk, også norsk. Den inneholder råd og ideer for politikere, skoler og pedagoger, for hvordan de best kan implementere Europarådets anbefaling Recommendation CM/Rec(2008)12: On the dimension of religions and non-religious convictions within intercultural education.
I 2018 utkom en samling av Jacksons arbeider i boken Religious Education for Plural Societies : the selected works of Robert Jackson.
En fullstendig oversikt over hans publikasjoner frem til 2018 er gjengitt på WRERUs nettsted.

Utmerkelser (utvalg)

I 1990 mottok Jackson en pris fra et av de britiske forskningsrådene, the Economic and Social Research Council, for sitt arbeid med «The Religious Education and Community Project».
I 2006 ble han tildelt doktorgraden DLitt av University of Wales, Lampeter, for sitt bidrag til internasjonal forskning innenfor religion og utdanning gjennom publikasjoner, og i
2010 ble han innvalgt som fellow i det britiske akademiet for samfunnsvitenskap: The Academy of Social Sciences.
I 2013 ble han tildelt William Rainey Harper-prisen av den amerikanske foreningen Religious Education Association (REA) og fikk samtidig livsvarig medlemskap i foreningen.
Samme år ble han tildelt livsvarig medlemskap i britiske the Association of University Lecturers in Religious Education (AULRE) som en anerkjennelse for sitt bidrag innenfor feltet religiøs utdanning.
I 2017 ble han kreert til æresdoktor, doctor honoris causa, ved to norske utdanningsinstitusjoner, NTNU og Det teologiske menighetsfakultet.

Jazz og poesi

Jackson har vært jazzmusiker gjennom hele karrieren. Han spiller trombone, synger blues og jazz og opptrer som frilansmusiker. Han opptrer også gjerne med lokale band når han holder foredrag eller mottar priser. I Norge har han blant annet spilt med Rasmus Sand Trio i Stavanger og Bjørn Alterhaug, Vigleik Storaas og Håkon Mjåseth Johansen i Trondheim.
Robert Jackson er beskytter (patron) i The Hump Trust, en organisasjon som støtter unge jazzmusikere, og som sammen med the jazz-fakultetet ved Royal Academy of Music deler ut en årlig pris til en fremstående ung jazzmusiker.
Han er også interessert i poesi, og et utvalg av hans dikt og sangtekster er utgitt i samlingen Narrowboat Music.